Επιπλέον οφέλη της Medicare

Η Medicare είναι το σύστημα υγειονομικής περίθαλψης της Αυστραλίας που παρέχει σε όλους τους Αυστραλούς πρόσβαση σε ένα ευρύ φάσμα υπηρεσιών υγείας με χαμηλό κόστος ή δωρεάν.

Από τις επισκέψεις στον γενικό γιατρό (GP) έως τη νοσοκομειακή περίθαλψη, η Medicare εξασφαλίζει ότι μπορούν όλοι να έχουν πρόσβαση στην ιατρική υποστήριξη που χρειάζονται, όταν τη χρειάζονται.

# Τι σημαίνει η Medicare για εσάς

Η Medicare ενισχύεται για να διασφαλιστεί ότι οι Αυστραλοί έχουν καλύτερη πρόσβαση σε οικονομικά προσιτή υγειονομική περίθαλψη, επείγουσα φροντίδα και υπηρεσίες ψυχικής υγείας.

# Η Medicare σημαίνει ότι μπορείτε να έχετε πρόσβαση σε:

* δωρεάν ή χαμηλότερου κόστους υπηρεσίες από γιατρούς και άλλους επαγγελματίες υγείας
* δωρεάν ή χαμηλότερου κόστους φροντίδα ψυχικής υγείας
* δωρεάν, άμεση χωρίς ραντεβού, επείγουσα φροντίδα μέσω ενός αυξανόμενου δικτύου Κλινικών Επείγουσας Φροντίδας Medicare
* μέρος ή το σύνολο του κόστους ορισμένων βασικών οδοντιατρικών υπηρεσιών για δικαιούχα παιδιά, στο πλαίσιο του Προγράμματος Παιδικών Οδοντιατρικών Παροχών.

Υπάρχουν επίσης και πολλά άλλα οφέλη της Medicare· για να μάθετε περισσότερα σχετικά με αυτά επισκεφθείτε τον ιστότοπο της Services Australia (https://www.servicesaustralia.gov.au).

# Αξιοποιώντας τα οφέλη της Medicare

## Ιδού πώς μπορείτε να αξιοποιήσετε τα οφέλη της Medicare:

## Εγγραφείτε στην Medicare:

* εγγραφείτε διαδικτυακά μέσω του myGov (https://my.gov.au/)
* συμπληρώστε ένα έντυπο εγγραφής Medicare (https://www.servicesaustralia.gov.au/ms004) και υποβάλετε το έντυπο και τα δικαιολογητικά σας μέσω ταχυδρομείου ή ηλεκτρονικού ταχυδρομείου, ή
* επισκεφθείτε ένα κέντρο εξυπηρέτησης της Services Australia (https://findus.servicesaustralia.gov.au/).

## Πρόσβαση σε φροντίδα όταν και όπου τη χρειάζεστε:

* Ραντεβού για γενικό γιατρό (GP), ειδικό γιατρό και τηλεϊατρική: ελέγξτε αν ο πάροχός σας προσφέρει μαζική χρέωση (bulk billing). Εάν όχι, θα πρέπει να πληρώσετε το ποσό που σας χρεώνει και στη συνέχεια να διεκδικήσετε επιστροφή χρημάτων από την Medicare. Μπορείτε επίσης να ρωτήσετε εάν ο γενικός ή ο ειδικός γιατρός σας προσφέρει ραντεβού μέσω τηλεφώνου ή βίντεο για ευκολία, εάν είστε δικαιούχοι.
* Επισκεφθείτε Κλινικές Επείγουσας Φροντίδας Medicare: δωρεάν πρόσβαση, φροντίδα χωρίς ραντεβού για επείγοντα αλλά όχι απειλητικά για τη ζωή τραύματα και ασθένειες.

## Πρόσβαση σε υποστήριξη για την ευεξία σας:

* Επισκεφθείτε Κέντρα Ψυχικής Υγείας της Medicare: διατίθεται δωρεάν υποστήριξη χωρίς ραντεβού για την ψυχική υγεία και ευεξία σε ολόκληρη την Αυστραλία.

## Πρόσβαση σε οδοντιατρική υποστήριξη παιδιών:

* Τα δικαιούχα παιδιά μπορούν να έχουν πρόσβαση στο Πρόγραμμα Παιδικών Οδοντιατρικών Παροχών για να καλύψουν μέρος ή το σύνολο του κόστους βασικών οδοντιατρικών υπηρεσιών.

# Κατανόηση των παροχών Medicare

Οι παροχές που λαμβάνετε από την Medicare βασίζονται σε έναν κατάλογο χρεώσεων για υπηρεσίες που καθορίζονται από την Αυστραλιανή Κυβέρνηση, ο οποίος ονομάζεται Πίνακας Παροχών Medicare (Medical Benefits Schedule - MBS). Ο πάροχος υγειονομικής σας περίθαλψης μπορεί να επιλέξει να χρεώσει περισσότερα από το ποσό που αναφέρεται στον πίνακα MBS.

Η παροχή Medicare είναι το ποσό που σας επιστρέφεται από την Medicare όταν διεκδικείτε την παροχή για μια ιατρική υπηρεσία.

Ο πιο γρήγορος τρόπος να διεκδικήσετε την παροχή Medicare είναι στο ιατρείο του γιατρού σας αμέσως μετά την πληρωμή που καταβάλατε.

* Εάν ο γιατρός σας κάνει μαζική χρέωση, αυτό σημαίνει ότι η Medicare καλύπτει το κόστος της υπηρεσίας που λάβατε και δεν πληρώνετε τίποτα.
* Εάν ο γιατρός σας δεν προσφέρει μαζική χρέωση, μπορείτε και πάλι να διεκδικήσετε την παροχή Medicare αφού πληρώσετε το πλήρες κόστος για τις υπηρεσίες. Εάν ο πάροχός σας υγειονομικής περίθαλψης χρεώνει περισσότερα από αυτά που καλύπτει η Medicare, τότε θα πρέπει να πληρώσετε τη διαφορά από την τσέπη σας.

# Ποιος μπορεί να έχει πρόσβαση στην Medicare;

# Δικαιούστε Medicare εάν ζείτε στην Αυστραλία και είστε:

* υπήκοος Αυστραλίας ή Νέας Ζηλανδίας
* μόνιμος κάτοικος Αυστραλίας
* έχετε υποβάλει αίτηση για μόνιμη διαμονή (ισχύουν προϋποθέσεις)
* προσωρινός κάτοικος που καλύπτεται από υπουργική εντολή
* υπήκοος ή μόνιμος κάτοικος των νησιών Norfolk Island, Cocos (Keeling) Islands, Christmas Island ή Lord Howe Island.

Δικαιούστε επίσης Medicare εάν επισκέπτεστε την Αυστραλία από χώρα με Αμοιβαία Συμφωνία Υγειονομικής Περίθαλψης (ισχύουν προϋποθέσεις).

# Περισσότερες πληροφορίες

Για να μάθετε περισσότερα όσον αφορά το πώς μπορεί η Medicare να σας βοηθήσει, επισκεφθείτε το medicare.gov.au/stronger (http://medicare.gov.au/stronger).